"Men uyg'ur" - Bishkekdan Nur Muhammad Qoraxon bilan suhbat 
Nur Muhammad Qoraxon 2013-yilda Bishkekda uch tilda nashrdan chiqqan kitobida elatining iqtisodiy taraqqiyoti, yashayotgan jamiyatdagi o’rni, madaniy tushuncha va mafkurasiga urg'u beradi.
Uyg’urlar qayerda yashamasin, vatansiz, davlatsiz xalq degan ta’rifni eshitadi. Jahon uyg’urlari kongressi, Germaniya va Amerikadan turib yuritiladigan tashkilot ta’biricha, bugun uyg’urlar uchun Xitoydek qudratli kuch hamlasidan tirik qolish, bu xalq dardini jahon ommasiga olib chiqish, G’arb ko’magi bilan bu elatni saqlab qolish – eng asosiy vazifa. Uyg’ur-Amerika uyushmasi va Jahon uyg’urlari kongressi shu bois siyosiy-information targ’ibotga zo’r bermoqda. Lekin ayrim uyg’urlar fikricha, xalq madaniyati va ma’rifati hamda uning tirikchiligiga e’tiborni pasaytirish uzoq muddatda qimmatga tushishi muqarrar. Qirg’izistonda ko’zga ko’ringan arboblardan biri, tijoratchi va sobiq deputat Nur Muhammad Qoraxon shulardan biri. Qirg’iziston uyg’ur ittifoqining sobiq rahbari, shuningdek, Markaziy Osiyo uyg’urlari uyushmasining sobiq vitse-prezidenti. Markaziy Osiyo davlatlari yuzlashayotgan siyosiy, iqtisodiy va ijtimoiy muammolarni tahlil qilar ekan, Qoraxon uyg’urlar oldida tobora murakkab masalalar turganini tan oladi. Xitoy hozirda mintaqada ulkan ta’sir kuchiga ega va eng katta sarmoyador. Respublikalar u bilan hamkorlikni kengaytirar ekan, uyg’urlar uchun tarixiy vatan – Sharqiy Turkiston deb ataluvchi o’lka, bugungi Shinjon uyg’ur muxtoriyati xususida og’iz ochish juda qiyin. Eng avvalo, deydi u, xalq ma’rifatini oshirish kerak. Uyg’urlar qayerda yashamasin, ular salohiyatli, bilim va hunarli insonlar bo’lishi uchun harakat qilmoq zarur. 1990-yillarda Qirg’iziston parlamenti a’zosi sifatida Nur Muhammad Qoraxon xorijga chiqqanida, xususan Amerika va Yevropa Ittifoqiga borganida uyg’urlarning siyosiy xohishlari haqida ko’p so’zlagan. Xitoyning rasmiy bosim va tazyiqlaridan azob chekkan. Uyg’ur namoyanda sifatida uning bugungi xulosasi shuki, erkinlik talab qilish uchun erkinlik nima ekanini tushunib yetish lozim. Uyg’urlar o'zaro erkin muomala qila olishi, bir yoqadan bosh chiqara olishi lozim. Hamjihatlik yetishmaydi, deya tanqid qiladi u, “Amerika Ovozi” bilan suhbatda. “Kitob – mening dardim, bir uyg’urning dardi”,- deydi Nur Muhammad Qoraxon. Maqsad biror tomonni qoralash, kim haq yoki nohaqligini aniqlash emas. Har bir uyg'ur o’z ravnaqi uchun javobgar, har bir uyg’ur o’z manfaatini ko’zlab ish tutishi lozim - kuch xalqqa aylanish uchun bu juda zarur, deydi u. Nur Muhammad Qoraxon dunyoning turli chekkalarida yashayotgan, oilasini boqib, farzandlarini tarbiyalab, bilimli-kasbli qilish dardida yurgan uyg’urlar u nima deyayotganini tushunadi degan umidda. "Men uyg'urman" kitobini o'qishga qiziqqanlar muallif bilan orqali bog'lanishi mumkin. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.